b'\n_START_ARTICLE_\nHelsingin el\xc3\xa4insuojeluyhdistys\n_START_SECTION_\nToiminta\n_START_PARAGRAPH_\nHESY ottaa talteen erilaisia kodittomaksi j\xc3\xa4\xc3\xa4neit\xc3\xa4 lemmikkiel\xc3\xa4imi\xc3\xa4. Yhdistys leikkauttaa, rokottaa, l\xc3\xa4\xc3\xa4kitsee ja tunnistusmerkitsee kaikki el\xc3\xa4imet. Sitten niille etsit\xc3\xa4\xc3\xa4n uusi, hyv\xc3\xa4 koti. Hesyll\xc3\xa4 on Helsingin It\xc3\xa4-Pakilassa el\xc3\xa4insuojelukeskus, jonne se vastaanottaa l\xc3\xb6ydettyj\xc3\xa4 kissoja, kaneja, jyrsij\xc3\xb6it\xc3\xa4 ja kilpikonnia. Hesyll\xc3\xa4 on my\xc3\xb6s hyl\xc3\xa4tyille koirille tarkoitettu koiratalo, joka ei ole avoinna yleis\xc3\xb6lle._NEWLINE_Yhdistyksen varoista yli 95 prosenttia ker\xc3\xa4t\xc3\xa4\xc3\xa4n j\xc3\xa4senmaksuilla, lahjoituksilla, lipasker\xc3\xa4yksill\xc3\xa4 sek\xc3\xa4 j\xc3\xa4rjest\xc3\xa4m\xc3\xa4ll\xc3\xa4 tapahtumia ja pit\xc3\xa4m\xc3\xa4ll\xc3\xa4 el\xc3\xa4insuojelukeskuksessa Kulkukollin kirpputoria ja el\xc3\xa4insuojelupuotia. Hesy ottaa vastaan my\xc3\xb6s tavaralahjoituksia, kuten kissanruokaa ja -tarvikkeita. _NEWLINE_HESY-j\xc3\xa4senlehti ilmestyy kaksi kertaa vuodessa, kev\xc3\xa4\xc3\xa4ll\xc3\xa4 ja syksyll\xc3\xa4, ja sen painos on 3\xc2\xa0100 kpl. Kerran kuukaudessa ilmestyviss\xc3\xa4 kuukausikirjeiss\xc3\xa4 kerrotaan yhdistyksen toiminnasta ja uusiin koteihin sijoittamista el\xc3\xa4imist\xc3\xa4, ajankohtaisista asioista ja uutuustuotteista.\n_START_SECTION_\nHistoria\n_START_PARAGRAPH_\nHesyn edelt\xc3\xa4j\xc3\xa4 Maj F\xc3\xb6reningen, Kev\xc3\xa4tyhdistys, perustettiin 1874. Sen t\xc3\xa4rkein suojelukohde olivat pikkulinnut. Maj F\xc3\xb6reningeni\xc3\xa4 oli perustamassa muun muassa Zacharias Topelius. Pian yhdistyst\xc3\xa4 laajennettiin auttamaan muitakin apua tarvitsevia el\xc3\xa4imi\xc3\xa4. Hankkiakseen rahaa toimintaansa yhdistys toimitti ker\xc3\xa4yslistoja kirjakauppoihin ja l\xc3\xa4hetti avustuskirjeit\xc3\xa4. Avustuksien ja lahjoituksien avulla yhdistys alkoi rikastua. J\xc3\xa4seni\xc3\xa4 alkoi liitty\xc3\xa4 nopeaan tahtiin, jopa ulkomailta. _NEWLINE_Yhdistyksen toiminta keskittyi alkuaikoina p\xc3\xa4\xc3\xa4asiassa loppuun ajettuihin hevosiin. Yhdistyksen kirjanpidon mukaan n\xc3\xa4it\xc3\xa4 hevosia ostettiin vuosittain jopa useita satoja ja ne lopetettiin kivuttomasti. Nykyisinkin k\xc3\xa4yt\xc3\xb6ss\xc3\xa4 oleva yhdistyksen ansiomitali on perua tuolta ajalta \xe2\x80\x93 ensimm\xc3\xa4isen kerran vuonna 1893 ly\xc3\xb6dyss\xc3\xa4 mitalissa on kuvattu hevosenp\xc3\xa4\xc3\xa4._NEWLINE_Yhdistys j\xc3\xa4rjesti ensimm\xc3\xa4isen koko Suomen kattavan el\xc3\xa4insuojelukokouksen Helsingiss\xc3\xa4 1899. Puheenjohtajana 1916-1926 toiminut Constance Ullner edusti yhdistyst\xc3\xa4 vuonna 1900 pidetyss\xc3\xa4 13. Kansainv\xc3\xa4lisess\xc3\xa4 el\xc3\xa4insuojelukongressissa Pariisissa. H\xc3\xa4n toi Suomeen ajatuksen el\xc3\xa4inten p\xc3\xa4iv\xc3\xa4n viett\xc3\xa4misest\xc3\xa4. Ullnerin aloitteesta Suomessa vietettiin el\xc3\xa4inten p\xc3\xa4iv\xc3\xa4\xc3\xa4 ensimm\xc3\xa4isen kerran vuonna 1909 ja sit\xc3\xa4 vietet\xc3\xa4\xc3\xa4n edelleen joka vuosi 4. lokakuuta. Tammikuussa 1918 yhdistys oli mukana perustamassa El\xc3\xa4insuojeluyhdistysten keskusliittoa. _NEWLINE_Sodan j\xc3\xa4lkeen Hesy\xc3\xa4 ty\xc3\xb6llistiv\xc3\xa4t kulkukoirat. Viimeiset vuosikymmenet yhdistys on keskittynyt etsim\xc3\xa4\xc3\xa4n koteja kodittomiksi j\xc3\xa4\xc3\xa4neille lemmikeille. Yhdistyst\xc3\xa4 ty\xc3\xb6llist\xc3\xa4v\xc3\xa4t varsinkin kodittomat kissat, ja viime vuosina heitteille j\xc3\xa4tettyjen el\xc3\xa4inten lajivalikoima on huomattavasti laajentunut. Viimeisen kolmenkymmenen vuoden aikana Hesyn kautta uuden kodin on saanut noin 30\xc2\xa0000 lemmikki\xc3\xa4.\n_START_SECTION_\nOngelmia\n_START_PARAGRAPH_\nPitk\xc3\xa4\xc3\xa4n yhdistyksess\xc3\xa4 vaikuttanut Hannele Luukkainen syrj\xc3\xa4ytettiin 2014 puheenjohtajan paikalta. Yhdistys on varakas ja sai muun muassa vuonna 2014 lahjoituksia yli 800000._NEWLINE_Syksyll\xc3\xa4 2015 toiminnasta lyhyen aikaa vastannut toiminnanjohtaja erosi ja samaan aikaan erosi yhdistyksen puheenjohtaja Susanna Paavilainen. Paavilaisen j\xc3\xa4lkeen kauden loppuun asti vastuussa oli varapuheenjohtaja Anne Roine._NEWLINE_Ongelmien aiheuttajaksi on nimetty huonot henkil\xc3\xb6suhteet ja valtataistelu. Yhdistyksess\xc3\xa4 oli ongelmia jo vuonna 2009, jolloin osa ty\xc3\xb6ntekij\xc3\xb6ist\xc3\xa4 oli lakossa ty\xc3\xb6ehtosopimuskiistan vuoksi. Hesy on ollut Aluehallintoviraston seurannassa vuodesta 2009._NEWLINE_Vuoden 2016 aikana on julkisuudessa kerrottu Hesyn sis\xc3\xa4isen ilmapiirin ongelmista. Ty\xc3\xb6ntekij\xc3\xa4t ovat sanoneet joutuvansa ostamaan el\xc3\xa4inten hoitotarvikkeita omilla rahoillaan, ja el\xc3\xa4intenhoitajia on ongelmien takia eronnut. Palkanmaksu on takkuillut, ja taloutta on Yleisradion uutisten mukaan hoidettu huolimattomasti ja valvomattomasti. _NEWLINE_Aluehallintovirasto teki Hesyyn j\xc3\xa4lleen maaliskuussa 2016 tarkastuksen, eik\xc3\xa4 aiemmin osoitettuja puutteita ollut korjattu, joten Hesylle asetettiin 8\xc2\xa0000 euron uhkasakko.  Helsingin kaupunki ei ole en\xc3\xa4\xc3\xa4 talousep\xc3\xa4selvyyksien vuoksi my\xc3\xb6nt\xc3\xa4nyt vuosittaista tukea vuodelle 2016._NEWLINE_Yhdistyksen entisten el\xc3\xa4inhoitajien mukaan kiistat eiv\xc3\xa4t n\xc3\xa4y el\xc3\xa4inten hoidossa eik\xc3\xa4 el\xc3\xa4inten hoidon vaatimissa l\xc3\xa4\xc3\xa4k\xc3\xa4ri- ja leikkauskuluissa ole tingitty.'